Ukážka z elektronickej knihy

formát EPUB

DISCOVER YOUR DESTINY WITH THE MONK WHO SOLD HIS FERRARI

Copyright © 2004 by Robin S. Sharma. All rights reserved.

Published by arrangement with HarperCollinsPublishersLtd, Toronto, Canada.

Slovak edition © 2013 by Eastone Group, a.s.

Z anglického originálu Robin Sharma – Discover your destiny with the monk who sold his Ferrari vydaného vydavateľstvom HarperCollins PublishersLtd preložil Pavol Büchler.

V roku 2013 vydalo vydavateľstvo Eastone Books, Bratislava.

www.eastonebooks.com

Translation © 2013 Pavol Büchler

Jazyková korektúra: PhDr. Katarína Vilhanová

Layout: Studio Eastone

Tlač: Kasico, a.s.

Všetky práva vyhradené.

Okrem použitia ukážok pre účely recenzie a kritiky žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami bez predchádzajúceho písomného súhlasu vydavateľa.

ISBN 978-80-8109-519-1

Vytvorenie elektronickej verzie Dibuk, s. r. o., 2013

Túto knihu venujem ľuďom, ktorí hľadajú spolu so mnou, tým smelým dušiam, ktoré majú odvahu opustiť dav a nájsť cestu domov, na miesto nazývané pravdivosť.

Nech nič nezdolá vaše odhodlanie precitnúť a byť skutočne nepremožiteľným. Nech k vedomostiam, ktoré potrebujete získať, dospejete čo najľahšie. Nech vaše duše len zriedkakedy zažijú ťažké, tmavé noci. A nech žiarite tak jasne, že na konci vašej cesty sa všetci zastavia a povedia si: „Áno, tento človek žil naplno a bohato.“

POĎAKOVANIE

Mám v živote to šťastie, že som obklopený mnohými mimoriadnymi ľuďmi. Bez nich by som nemohol robiť to, čo robím, a pokračovať vo svojom poslaní pomáhať ľuďom, aby čo najlepšie prežili svoj život. Som hlboko vďačný všetkým, ktorí mi pomáhali formovať moje myšlienky, povzbudzovali ma, aby som sníval vo veľkom, a prispeli k šíreniu môjho odkazu.

Osobitne sa musím poďakovať svojmu tímu v Sharma Leadership International. Obzvlášť Marii Wittenovej, mojej skvelej asistentke, Al Moscardellimu, na ktorého som sa mohol toľkokrát spoľahnúť, a Marnie Ballane, ktorej nadšenie ma neustále inšpiruje.

Musím vyjadriť aj svoju vďaku celému tímu vydavateľstva HarperCollins, ktoré ma tak podporovalo pri mojej práci. Ďakujem Iris Tupholme, Davidovi Kentovi, Akka Janssenovi, Kevinovi Hansonovi, Noelle Zitzerovej, Lise Zaritzky, Marthe Watsonovej, Lloydovi Kellymu, Davidovi Millarovi, Kristine Cochranovej, Michaele Cornellovej, Neilovi Ericksonovi, Alanovi Jonesovi a Ianovi Murrayovi, ako aj obchodným zástupcom, ktorí pomohli každej knihe zo série Mních, ktorý predal svoje Ferrari, dostať sa k mojim čitateľom, ktorých si tak vážim.

Rád by som sa poďakoval za mimoriadnu prácu aj mojej editorke Nicole Langloisovej, ktorá stojí pri mne od samého začiatku. Vždy bolo pre mňa skutočným potešením pracovať s tebou. Samozrejme, musím vyjadriť vďaku aj klientom spoločnosti Sharma Leadership International, ktorí mi umožnili, aby som sa ako manažérsky konzultant, výkonný kouč a hlavný prednášajúci podelil s ich zamestnancami o svoje myšlienky o vodcovstve, vysokej výkonnosti a sebazdokonaľovaní. Mal by som povedať aj to, že sa považujem za veľmi šťastného, že mám takú podporu čitateľov. Všetko, čo robím, robím pre čitateľov svojich kníh a vyjadrujem srdečné poďakovanie každému z vás za vašu vieru vo mňa. Ďakujem vám za to, že mi umožňujete žiť svoj osud.

Moja rodina ma povzbudzovala od prvého dňa. Keď som nemal nič, len knihu, ktorú som si sám vydal, a narážal som na mnohé zatvorené dvere, poskytli mi inšpiráciu a nezabudnuteľnú podporu. Cítim sa požehnaný, že mám takých rodičov, dvoch ľudí, ktorých múdrosť a láskavosť ma formovali viac, ako viem slovami vypovedať. Vďaka patrí aj môjmu bratovi Sanjayovi, skutočne mimoriadnemu človeku, a jeho žene Susan, ďalšej fantastickej osobnosti. Nemôžem nespomenúť ani to, ako môj život obohatili ich dve skvelé deti Neel a Evan. Osobitné poďakovanie patrí mojej láske Nine za všetku tú lásku a požehnanie, ktoré mi priniesla. A nakoniec sa musím poďakovať svojim dvom úžasným deťom Colbymu a Bianke za to, že ma učia, čo znamená bezvýhradná láska, nekonečná tvorivosť a skutočná radosť. Vy dvaja ste priniesli do môjho života nespočetne veľa zázrakov, milujem vás viac, ako sa dá vyjadriť slovami.

Skrytý prameň studne vašej duše musí vytrysknúť a zurčiac sa hnať k moru.

A poklad vašich nekonečných hĺbok sa náhle odhalí vašim očiam.

Ale nenechajte svoj nepoznaný poklad

vážiť žiadnymi váhami.

A neskúmajte hĺbku svojho poznania tyčou či sondou.

Lebo vaše ja je nekonečné a nezmerné more.

– Chalíl Džibrán, Prorok

Hrobár, keď kopeš môj hrob, vykop ho plytký, aby som cítil dážď.

– Dave Matthews, Niektorý diabol

ÚVOD

Ste oveľa významnejší, ako ste kedy snívali. A nech práve teraz prežívate v živote čokoľvek, verte, že všetko je tak, ako má byť, a deje sa vo vašom najlepšom záujme. Nemusí to vyzerať pekne, ale je to presne to, čo sa potrebujete naučiť, aby sa z vás stal človek, ktorým sa máte stať. Všetko vo vašom živote sa deje tak, aby vás to inšpirovalo na čo najlepší rozvoj ako človeka a aby vo vás odkrylo vašu skutočnú silu. Učte sa zo života a dovoľte mu, aby vás viedol tam, kam máte ísť – chce vaše najväčšie dobro.

Na stránkach tejto knihy nájdete odpovede na množstvo najdôležitejších životných otázok. Dúfam, že objavíte mnohé pravdy a získate lepší náhľad na to, ako funguje svet a ako v ňom môžete uspieť. Ale v skutočnosti odpovede, ktoré hľadáte, sú už hlboko vo vašom srdci. Nikde inde ich nenájdete. Áno, moje slová vám môžu pomôcť dostať sa k nim a pripomenúť vám, čo v hĺbke duše už viete. Nepochybujte však o tom, že vo vás skutočne drieme poklad múdrosti, lásky a sily, ktorý len čaká na to, aby ho vaše odvážnejšie ja prebudilo. Nie je to nesmierne inšpirujúce, keď o tom viete? Ste už všetkým, kým ste sa vždy chceli stať. Len jednoducho musíte urobiť všetku vnútornú prácu potrebnú na to, aby ste odstránili prekážky, ktoré prekrývajú – a popierajú – váš skutočný charakter.

Verím tomu, že zmyslom ľudského života je prejsť cestu tohto hlbokého sebauvedomenia a vrátiť sa k svojej pôvodnej osobnosti, akou ste boli kedysi (a na miesto, ktoré ste kedysi poznali). Som hlboko presvedčený o tom, že novorodenci sú dokonalí a predstavujú taký stav bytosti, ku ktorému sa musíme všetci navrátiť. V okamihu narodenia ste nebojácni, plní lásky, nevinní, nekonečne múdri, s neobmedzenými možnosťami a prekrásne spojení s neviditeľnou rukou, ktorá stvorila vesmír. Ako veľmi malé dieťa vás napĺňal údiv a chuť žiť. Skutočne, vtedy ste už boli takmer osvietení (byť osvietený znamená byť svetlom: ten, kto je celý zo svetla, nemá žiadne tiene, temné stránky, strach, hnev a obmedzenia).

Väčšina z nás, ktorí dnes žijeme na tejto zemi, stratila toto spojenie s naším skutočným ja, s tým pôvodným stavom bytia, keď sme sa nebáli vykročiť za svojimi možnosťami a načiahnuť sa ku hviezdam. Už nevieme, kým sme. Zmenili sme sa na ľudí, ktorí sa správajú sebecky, zbabelo a ubližujú iným i sebe. Toto správanie neodráža našu skutočnú povahu, ale je odrazom všetkých zranení, ktoré sme utrpeli odvtedy, čo sme opustili nevinnosť, do ktorej sme sa narodili, a vydali sa na cestu k našej súčasnosti. Len ľudia, ktorí prežívajú bolesť, spôsobujú bolesť. Len ľudia, ktorých zranili, môžu zraňovať iných. Len ľudia, ktorých srdce zatvrdlo, sú schopní správať sa neláskavo.

Verím tomu, že jediným dôvodom, prečo žijeme, je to, aby sme dorástli na svoje najlepšie ja a pripomenuli si pravdu o tom, kým sme vo svojej podstate. Pri tomto pátraní vám život poskytne dokonalú podporu. Pošle vám do cesty ľudí, udalosti a skúšky, ktoré vám pomôžu objaviť vašu dokonalosť, a odkryje vám viac možností. Tieto skúšky často nebudú ľahké. Trápenie bolo vždy prostriedkom silného duševného rastu. Z ľudí, ktorí prežili veľké utrpenie, sa často stali skvelé bytosti. Ľudia, ktorých život veľmi zranil, dokážu často okamžite vycítiť bolesť iných. Tí, ktorí zažili nepriazeň osudu, nadobudli pokoru, vďaka ktorej sú otvorenejší, súcitnejší a pravdivejší. Utrpenie, ktoré nás postretne, sa nám nemusí páčiť, ale urobí nám veľmi dobrú službu: prelomí škrupinu, ktorá obaľuje naše srdce, a odplaví z nás lži, ktorých sa pridržiavame, týkajúce sa toho, kto sme, prečo sme tu a ako skutočne funguje tento náš pozoruhodný svet. Keď sa zbavíme týchto lží, môžeme svoje srdce naplniť všetkým, čo je dobré, šľachetné a pravdivé. Problémy nás môžu zmeniť, ak sa rozhodneme, že im to dovolíme urobiť. Ako napísal Joseph Campbell: „Kde zakopneš, tam leží tvoj poklad.“

Kniha Objavte svoj osud s mníchom, ktorý predal svoje Ferrari sa zaoberá opätovným získaním svojho najlepšieho života. Na jej stránkach som sa pokúsil obnažiť svoje srdce a podeliť sa so všetkým, čo viem o osobnom vodcovstve, objavení seba samého a života v pravde. Mali by ste vedieť, že som len človek. Každý deň zápasím so svojimi obmedzeniami, obavami a tým, čo nazývam svojimi „starými vzorcami“, čiže správaním podľa starých spôsobov, ktoré som sa naučil v minulosti. Pokladám sa za nedokončený „projekt“ a neustále sa snažím využiť každý deň ako základňu na dosiahnutie ďalších stupňov svojho vnútorného života. Verejnosť si často myslí, že ľudia, ktorí píšu tento typ kníh, sú osvietené bytosti prežívajúce svoje dni v blaženosti a absolútnej dokonalosti a ponúkajú slová pravdy z vrcholu kopca. V skutočnosti som zistil, že každý z nás musí na sebe neustále pracovať, bez ohľadu na to, ako veľmi pracoval na sebe doteraz alebo na akom stupni vývoja je. Každý z nás má tak svoju svetlú, ako aj temnú stránku. Každý z nás má svoje nedostatky, ktoré treba napraviť, a zranenia, ktoré volajú po zahojení. Každý z nás má pošramotenú dušu (z toho, ako sa snaží spojiť svoju duchovnú stránku so stránkou ľudskou). Práve tento stav nedokonalosti z nás robí ľudí. A čím hlbšie sa ponáram do seba, tým viac si uvedomujem, ako málo toho viem. Ako som napísal vo svojej knihe The Saint, the Surfer and the CEO (Svätec, surfista a riaditeľ) „vrchol jednej hory je úpätím nasledujúcej“. Hádajte, čo uvidíme, keď dosiahneme vrchol hory, na ktorú sme sa práve vyštverali? Ďalšie končiare, ktoré musíme zdolať. A o tomto je život na tejto našej planéte Zem: nekonečný rast a učenie sa, ktorého jediným účelom je pomôcť nám spomenúť si a znovu získať veľkosť – a celistvosť –, ktorú sme bohužiaľ stratili.

Napriek svojim ľudským limitom musím priznať, že som za krátky čas prešiel dlhú cestu pri odstraňovaní prekážok, ktoré mi bránili v raste (a rovnako môžete aj vy, ak budete dodržiavať špeciálny postup, ktorý vysvetľujem na nasledujúcich stránkach). Len pred pár rokmi som bol advokátom na najlepšej ceste dosiahnuť svetský úspech, hnal som sa za peniazmi, uznaním a majetkom. Svoj život som žil zvonku dovnútra namiesto toho, aby som ho prežíval zvnútra navonok, takže nečudo, že to nefungovalo. Prekonal som veľmi ťažký rozvod a teraz sám vychovávam svoje dve úžasné deti. Popri tom som prežil zopár veľkých neúspechov a občas aj zdanlivo nikdy sa nekončiace osobné skúšky. Najviac však rastieme na najväčších výzvach. Uvedomil som si, že tieto skúšky boli na mňa zoslané, aby mi pomohli očistiť moje skutky a odpútať sa od mojich slabostí. Najväčšie životné rany sú v skutočnosti skvelými príležitosťami na osobný rast, pozitívnu zmenu a opätovné získanie skutočnej sily, ktorú ste stratili, keď ste opustili dokonalosť detstva a vydali sa do sveta. Prijmite ich ako skutočné dary.

Pri všetkých víťazstvách a porážkach, ktorým som bol vystavený počas tejto úžasnej (a krátkej) hry života, som sa nikdy nevzdal svojho odhodlania prijať zodpovednosť za všetko, čo ma postretlo, a pri tom sa snažiť dosiahnuť svoje najlepšie ja. Verím tomu, že mnohé z toho, čo v živote skúsime, je nám predurčené. Verím však aj tomu, že ako ľudské bytosti máme obrovské možnosti výberu, aby sme vytvorili krásny život podľa svojich snov. Osud a naše voľby spolupracujú, aby tvarovali náš život. A sú to práve naše vedomé rozhodnutia, cez ktoré sa nakoniec náš osud realizuje. Ak na to zabudneme, dostaneme sa do úlohy obetí. Ak túto pravdu nebudeme brať na vedomie, poprieme moc, ktorá nám bola daná, aby sme vytvorili všetko, čo chceme.

Dráha, ktorú opisujem v tejto knihe, v siedmich stupňoch sebauvedomenia odráža večnú, archetypálnu cestu vodcu alebo hrdinu. Podobne ako v predchádzajúcej knihe Mních, ktorý predal svoje Ferrari, aj v tejto knihe odhaľujem posolstvá pomocou fiktívnych dobrodružstiev postavy Juliana Mantla. Je však dôležité nezabudnúť na to, že sú to veľmi skutočné a výnimočne silné dobrodružstvá. Proces zahrnutý v siedmich stupňoch sa v rôznych formách dá nájsť v mnohých starobylých textoch východnej i západnej literatúry. Vy ste hrdinom alebo hrdinkou svojho života. Ak sa ako ľudská bytosť rozhodnete hrať túto najvyššiu hru (a ja viem, že to urobíte), musíte tiež prejsť touto cestou, ktorá vám zaručí skutočný úspech.

Najlepší spôsob, ako sa učiť, je učiť iných. Ak chcete skutočne zvládnuť materiál v tejto knihe a začleniť ho do svojho života, je nevyhnutné, aby ste v priebehu dvadsiatich štyroch hodín po doštudovaní knihy začali na niekoho prenášať získané poznatky. Splní to dva účely: po prvé, pomôže vám to lepšie absorbovať vedomosti; po druhé, pomôže to pripomenúť ľuďom vo vašom okolí, kto v skutočnosti sú. Pri čítaní knihy Objavte svoj osud s mníchom, ktorý predal svoje Ferari sa rozprávajte so svojimi blízkymi o tom, čo ste sa dozvedeli. Podeľte sa s nimi o svoje názory. Rozprávajte o zmenách, ktoré ste odhodlaní urobiť pre dosiahnutie čo najlepšieho života. Posilní sa tým vaše presvedčenie a dosiahnete výsledky, ktoré budú trvalé.

Ďakujem vám, že ste si vybrali túto knihu. Dúfam, že v nej nájdete všetko, čo hľadáte (a ešte oveľa viac). Som vďačný, že mi venujete hodiny svojho života potrebné na jej prečítanie a rozmýšľanie o nej. A skutočne si vás vážim za to, že ste urobili tento obrovský krok smerom k objaveniu svojho osudu. Keď čítate túto a ďalšie knihy zo série Mních, ktorý predal svoje Ferrari, pripojíte sa k ďalším ženám a mužom na celom svete, ktorí sú súčasťou tejto komunity. Na našom webovom kontaktnom mieste s adresou robinsharma.com prebiehajú nevšedné debaty a môžete tam nájsť mnohé nástroje a podporu na ceste vášho osudu.

Všetci sme na neviditeľnej úrovni navzájom spojení. Keď sa liečite, prispievate k liečeniu sveta. Keď dovolíte, aby zažiarila vaša osobnosť, vyzývate tým ľudí okolo seba, aby urobili to isté. Ak vykonávate prácu potrebnú na to, aby váš život bol čo najlepší, slúžite ako vzor pre iných, aby tiež hrali túto veľkolepú hru. Ako často hovorí jeden z klientov, ktorého som koučoval: „Je to krásna vec.“

Prajem vám, aby táto vaša púť nazývaná život bola požehnaná.

S láskou

Robin Sharma

PRVÁ KAPITOLA

Duchovný núdzový stav

Život nepočúva tvoju logiku; ide si nerušene svojou cestou. Ty musíš načúvať životu; život nebude počúvať tvoju logiku, vôbec ho nezaujíma tvoja logika.

— Osho

Pri hlave som cítil chlad kovu. Ako k tomu vôbec došlo? Skutočne som sedel v ošumelej izbe motela, na spánku som mal priloženú zbraň, jej kohútik pripravený vystreliť. Po tvári mi stekal pot, srdce mi prudko búšilo. Ruky sa mi nekontrolovateľne triasli. Nikto nevedel, kde som. A zdalo sa, že nikomu na tom nezáleží. Nemal som dôvod žiť. A tak som bol pripravený zomrieť.

Už som videl nadpis na svojom nekrológu: „Dar Sandersen, medzinárodný hotelier, rozvedený otec troch detí, zomrel vlastnou rukou vo veku 44 rokov.“

Ale keď som zavrel oči a začal som sa nahlas modliť svoju poslednú modlitbu, stalo sa niečo neočakávané – nie, bolo to zázračné. Pocítil som závrat a spadol som na zem, zbraň mi pritom vypadla z ruky. Ako som tam nehybne ležal, mojím telom začalo prestupovať oslnivé biele svetlo. Skôr ako odmietnete tento môj príbeh, musíte vedieť, že som bol vždy rozvážny človek, ktorý stojí pevnými nohami na zemi. Nikdy predtým sa mi nič podobné nestalo. Vždy som sa usmieval, keď som počul mystické príbehy, odmietal som ich ako nehodnoverné a nespoľahlivé. Nerozprával som sa – a stále sa nerozprávam – s anjelmi, ani sa v živote neriadim podľa hviezd. A predsa nemôžem odmietnuť alebo poprieť, čo sa mi stalo v tej motelovej izbe len pred dvanástimi mesiacmi. Zažil som božiu prítomnosť? Duchovné prebudenie? Alebo to bola jednoducho fyzická reakcia na veľký stres, ktorý som prežíval? Pravdupovediac, neviem. Viem však, že čo sa tam stalo, dalo do pohybu sériu udalostí, ktoré premenili každý prvok života, aký som dovtedy poznal.

Svetlo bolo jasnejšie a jasnejšie. O chvíľu som sa začal triasť na celom tele, ako keby som mal nejaký silný záchvat. Pot ma zalieval prúdom a ruky, nohy a trup sa mi triasli, keď som ležal na studenej špinavej podlahe. Zdalo sa mi, že to trvá večne. Potom, zdanlivo odnikiaľ, prišli slová, ktoré prenikli do môjho najhlbšieho vnútra: „Tvoj život je vzácny a ty si omnoho dôležitejší, ako si uvedomuješ.“

To bolo všetko. Keď mi mysľou prebehli tieto slová, prestal som sa triasť. Len som tam ležal, celý spotený, a uprene som hľadel na strop. Nikdy v živote som nezažil taký vnútorný pokoj. Naplno som cítil svoje telo, svoje srdce. Život je vzácny a ty si omnoho dôležitejší, ako si uvedomuješ.

Po chvíli som pomaly vstal a zbalil som si veci. Hlboko vo mne sa niečo zmenilo, aj keď to neviem vysvetliť, len som to cítil. Už som si viac nechcel vziať život. Možno mal ten hlas pravdu, možno bolo vo mne omnoho viac, ako som si bol v danej chvíli vedomý.

Keď prežívame ťažké časy, často si myslíme, že svet vidíme taký, aký v skutočnosti je. Nie je to však pravda. Jednoducho sa dívame na svet cez okuliare našej beznádeje. Na veci sa pozeráme smutnými, zúfalými očami. Pravda však je, že keď sa začneme cítiť lepšie, náš svet bude tiež vyzerať lepšie. A keď sa znova vrátime do stavu vnútornej radosti, aj vonkajší svet bude odrážať tento pocit. Zistil som, že svet je ako zrkadlo. Od života nedostávame to, čo chceme, ale kým sme. Zistil som aj to, že náš život prechádza rôznymi obdobiami a bolestné časy nikdy netrvajú večne. Verte tomu, že zima vášho smútku povedie k letu vašej radosti, rovnako ako jasná žiara rána príde vždy po najtmavšej noci.

Už som viac nebol zúfalý prípad, ľutujúci sám seba. Už som viac nepovažoval svoju situáciu za beznádejnú. V ten deň sa mi vrátila časť mojej sily. A hoci bol môj život stále chaotický, začal som si uvedomovať, že mám silu napraviť to. Z nejakého dôvodu som veril, že pomoc je na ceste a že prichádzajú šťastnejšie dni. Netušil som však, aká úžasná bude táto pomoc a akým krásnym sa stane môj život. Skôr, ako o tom budem hovoriť podrobnejšie, možno by ste chceli vedieť, aké okolnosti viedli k tomu, že som upadol do takého stavu, že som dokonca začal uvažovať o tom, že si zoberiem život.

Len pred niekoľkými rokmi som si myslel, že žijem život, o akom sníva každý. Mal som krásnu a inteligentnú ženu, ktorá ma vrúcne milovala. Mal som tri zdravé a šťastné deti, ktoré vynikali vo všetkom, čo sa rozhodli robiť. Ako majiteľ módnych butikových hotelov, situovaných v populárnych destináciách po celom svete, som zarábal viac, ako som si kedy vedel predstaviť. Medzi mojich klientov patrili filmové hviezdy, rozprávkovo bohatí ľudia a celebrity. Cestoval som na exotické miesta, nakúpil mnoho zbytočností a stal som sa celkom známym, aspoň vo svete, v ktorom som sa pohyboval.

Potom sa mi jedného dňa rozpadol celý môj svet. Neskoro večer som sa vrátil domov po obchodnej večeri s majiteľom nehnuteľnosti, o ktorú som mal záujem. Rachel zvyčajne nechala pre mňa svietiť zopár svetiel, v ten večer bol však dom úplne tmavý. Nedávalo mi to zmysel – bolo len desať hodín. Kde bola Rachel? Kde boli deti?

Vošiel som dnu a rozsvietil som v hale a v kuchyni. Vítalo ma len ticho. Na kuchynskom stole však ležal lístok so známym Racheliným rukopisom. Čítal som: Dar, odišla som aj s deťmi k mame. Už ťa viac nemilujem. Je mi to ľúto. Ráno ti zavolá môj právnik.

Nič vás nemôže pripraviť na takýto list, nič. Aj keď som sa mohol tváriť, že v mojom manželstve je všetko v poriadku, vedel som, že sme sa odcudzili. Všetok čas strávený mimo domu počas pracovných ciest bol na úkor môjho manželstva a rodiny a láska, ktorú sme kedysi prežívali, sa stratila. Tváril som sa tiež, že som dobrý otec, a možno navonok som taký aj bol. Ale moje múdre deti poznali pravdu. Aj keď som sedel priamo vedľa nich, v skutočnosti som tam nebol. V duchu som sa stále zaoberal svojimi obchodmi a emocionálne som bol vzdialený. Myslím si, že v skutočnosti som bol vtedy mimoriadne sebecký muž. Bol som presvedčený, že svet sa točí okolo mňa. Potreby a pocity nikoho iného neboli také dôležité ako moje. Chcel som byť bohatý. Chcel som dosiahnuť uznanie. Chcel som zvíťaziť. A pri tom som stratil to, čo bolo najdôležitejšie.

Ten list a nasledujúce rozvodové konanie ma veľmi zranili. Bol som prinútený opustiť svoj dom a žiť v jednom zo svojich hotelov. Deti som mohol vídať len raz za týždeň a niektoré víkendy. Začal som piť a veľmi som pribral. Vždy som patril k dobre vyzerajúcim mužom v dobrej kondícii, ale to všetko sa stratilo. Zobúdzal som sa s príšernou migrénou, ktorá ma neprešla, kým som ju nezalial alkoholom. Našťastie som neprišiel o svoj biznis, pretože som sa obklopil vynikajúcim tímom manažérov, ktorí boli ku mne natoľko lojálni, že viedli firmu, kým ja som si lízal rany. Iste, občas som sa zúčastnil na obchodných rokovaniach a uzatvoril nejaké zmluvy. Väčšinou som však sedel sám doma, potme počúval staré piesne Billie Holiday a popíjal whisky. A toto trápenie ma nakoniec priviedlo do ošarpanej motelovej izby, o ktorej som vám rozprával. Mali by ste však vedieť aj to, že toto trápenie ma priviedlo aj mojej záchrane.